Štefanec, Ivan, poslanec NR SR (2010-12-16):
Ďakujem pekne, pán predsedajúci. Ctené dámy, vážení páni, vážený pán minister, milí hostia, dovoľte mi, aby som sa vyjadril k predmetnej problematike. Skutočne považujem za pozoruhodné, že ako prvý sa pod návrh na dnešné mimoriadne rokovanie podpísal pán poslanec Robert Fico. Ten istý pán poslanec, ktorý ešte pred tromi rokmi, vtedy, samozrejme, z pozície predsedu vlády sľuboval, že dnes, v roku 2010, budeme jazdiť po diaľnici z Bratislavy do Košíc. Presný dátum bol 12. 7. 2007. Bohužiaľ, ako sme si už zvykli, realita je úplne iná. Jeho sľuby aj v tejto oblasti skrachovali, tak ako megalomanské PPP projekty. Sám ich prekladám ako predražené projekty po termíne. Názor pána Fica a predstaviteľov jeho vlády na PPP projekty sa menil podľa toho, ako to vyhovovalo jemu a jeho sponzorom. Zopár výrokov, dámy a páni, už tu bolo uverejnených, ale dovoľte mi pre potrebu toho, aby sme si uvedomili ich závažnosť, ich zopakovať. Posúďte sami, aká bola zmena v rozsahu PPP projektov. Dňa 22. 3. 2005, citujem: „SMER doporučuje zaoberať sa možnosťou financovať menšie úseky formou PPP v rozsahu maximálne 5 až 15 mld. slovenských korún.“ V roku 2008 boli tieto projekty len v stavebných nákladoch už vyššie ako 150 mld. slovenských korún, teda desaťnásobok. Podstatná zmena bola aj v pohľade na výhodnosť PPP projektov. Už známy a viackrát citovaný výrok pána poslanca Vážneho, vtedy ministra, bol z 24. 7. 2006, kedy hovoril doslova: „Diaľnice cez PPP sú o 50 až 70 % drahšie ako bežné investície od štátu.“ V roku 2008, teda o dva roky po tomto výroku, to už neplatilo a tieto projekty boli nosným projektom plánovanej výstavby diaľnic. Boli projektom, ktorý v takto pripravenej forme skrachoval. No a ten rozdiel zásadný vidím medzi sľubmi a realitou, pretože ozaj ešte v tom júli, presne 12. júla 2007, odznel takýto výrok: „Cieľ dostavby diaľničného prepojenia Bratislavy a Košíc severnou trasou do roku 2010 je realizovateľný.“ Z médií po dnešnom rokovaní s ministrom dopravy, pôšt a telekomunikácií pánom Vážnym to vyhlásil premiér Robert Fico. Čo máme dnes? Zle pripravené PPP projekty, ktoré odmietli investori financovať aj napriek pre nich neobvykle rastúcej cene a garanciám. Máme menej prostriedkov zo štátneho rozpočtu za uplynulé volebné obdobie, za uplynulé štyri roky počas minulej vlády v porovnaní aj s rokmi 2005 a rokom 2006, aj keď sa porovnáva absolútna hodnota. A do tretice máme žalostne nečerpané eurofondy, len Grécko a Rumunsko sú v tomto ohľade horšie. Z PPP projektov v celkovej pripravovanej hodnote presahujúcej 20 mld. eur, to je hodnota, ktorú by sme mali splácať ako všetci občania Slovenska, sa mal stať najväčší privátny obchod s verejnými zdrojmi v histórii Slovenska. Emisný škandál, nástenkový tender či kauza sociálnych podnikov sú svojím objemom len bezvýznamné smietky v porovnaní s týmto megabiznisom. Dobrá správa je, že takto predražené projekty sa pripravovanou formou nezrealizovali, pretože občania by ich ešte dlho a draho splácali. Zarážajúca je skutočnosť, že vtedajší program stability Slovenska vôbec nezohľadňoval schopnosť či neschopnosť splácania týchto dlhov a neexistovala ani žiadna projekcia verejných zdrojov na takéto časové obdobie. Vieme len, že splátka by dosiahla takmer 4-tisíc eur na každého občana, teda každý človek s priemernou mzdou by pracoval viac ako päť mesiacov na takéto splátky a, samozrejme, by splácali aj tí, čo sa ešte nenarodili, lebo rozsah je 30 rokov. Otázka, prečo na výstavbu diaľnic radšej neboli využité toľko diskutované eurofondy, sa logicky zodpovedať nedá. Minulá vláda podpisovala bez verejnej kontroly jeden dodatok zmluvy za druhým. Napríklad 31. marca 2010 vláda schválila 4. dodatok, čím zvýšila celkovú sumu prvého balíka PPP projektu o 1,3 mld. eur, predtým sa zvýšila napríklad cena druhého balíka o 0,3 mld. eur atď. Pôvodné percentá predraženia tak len veselo naskakovali. Každému je iste jasné, prečo vláda zubami-nechtami odmietala opozičnú i akúkoľvek verejnú kontrolu. Jedine pán Fico vtedy vyjadril takýto názor, citujem: „Ja sa predraženia neobávam.“ Koniec citátu. Myslím si, že to nepotrebuje komentár. Neschopnosť pri príprave PPP projektov sa preniesla do neschopnosti ich realizácie, čo logicky vyústilo do neschopnosti splniť sľuby, a preto sme dnes tam, kde sme. Sme dnes svedkami, keď predkladatelia nekritizujú ani prostriedky vyčlenené v budúcom roku a pripravené na ďalšie tri roky na cesty a diaľnice a rýchlostné komunikácie, ale kritizujú de facto zrušenie PPP projektov. Tie kritizujú teda de facto len zrušenie týchto kšeftov. Prostriedky na výstavbu sa ani kritizovať nedajú, pretože ich je nepomerne viac. Hovoril o tom pán minister dopravy. A predraženosť PPP projektov najlepšie sami dokazujú dodávatelia, ktorí po zmene vlády prišli sami najskôr s dramatickým znížením cien. Samozrejme, až po aktivitách ministra dopravy a v posledných dňoch sme boli svedkami ďalších dohôd a aktivít koaličných partnerov, ktoré smerovali k dodatočnej trojmiliardovej úspore len pri jednom projekte. Opäť to je len a len vizitka katastrofálneho predraženia a zlej prípravy týchto projektov. Dovoľte mi zdôrazniť, dámy a páni, že pri zmenšujúcom sa deficite dáva zo štátneho rozpočtu súčasná vláda na diaľnice a rýchlostné komunikácie omnoho viac ako tá predchádzajúca, nielen percentuálne, ale v absolútnom množstve. Takisto, po druhé, má súčasná vláda vôľu zásadne zlepšiť čerpanie eurofondov. A do tretice najmä zlacniť a zreálniť PPP projekty, ktoré boli tragicky zle pripravené a predražené. Dámy a páni, určite sa zhodneme, že Slovensko potrebuje cesty a diaľnice, ale nezastierajme si oči pred realitou, že všetko má svoju cenu. Aj, samozrejme, aj cesty a diaľnice. Potrebujeme ich stavať lacnejšie, potrebujeme ich stavať efektívnejšie. Dnešná vláda túto vôľu má a ako všetci vieme staré známe: „Kde je vôľa, tam je cesta.“ V tomto prípade nielen vôľa pre postavenie cesty, ale aj zodpovedná príprava a riešenie pre túto realizáciu. Som si preto istý, že za dnešnej vlády budeme stavať cesty lepšie a predovšetkým lacnejšie. Ďakujem veľmi pekne. (Potlesk.)